遊靈石山寺
作者：范成大
朝代：宋

paragraphs: 西湖富清麗，城府塵事并。
我獨數能來，不負雙眼明。
騷騷殘絮罷，颭颭新荷成。
歲華日夜好，遊子能無情。
午陰釀初暑，稍喜巾袂輕。
小風吹鬢毛，將我入松聲。
崖寺金碧暗，石泉肝膽清。
壽藟萬蛟舞，靈峰雙髻撐。
仙人昔來游，筆墨上朱甍。
舉臂尋丈高，聊得兒童驚。
老矣謝狡獪，題詩記吾曾。